આ વખતે પણ આદિવાસી મુદ્દાની ચર્ચા મધ્યપ્રદેશમાં ચાલવા લાગી છે, પણ આ વખતે ફરક એટલો છે કે આદિવાસી જૂથો પોતાની રીતે સક્રિય બન્યા છે. દેશમાં આઝાદીની સાથોસાથ અંત્યોદય માટેની ચિંતા હતી. અસ્પૃશ્ય વર્ગની ચિંતા કારણે અનામત સહિતના કાર્યક્રમો વિચારવા માટે કોઈ તત્પર રહેતા હતા. ડૉ. આંબેડકર જેવા મોટા ગજાના નેતા હતા અને ગાંધીજીના પ્રયાસોના કારણે પણ કોંગ્રેસમાં હરિજન નેતૃત્ત્વ વિકસ્યું હતું, પરંતુ પ્રારંભિક દાયકાઓમાં અનુસૂચિત જાતિ માટે બધા જ વર્ગના નેતાઓ પ્રયાસો કરતા રહ્યા હતા. આગળ જતા દલિત શબ્દ વધારે પ્રબળ બન્યો અને મહારાષ્ટ્ર પછી ઉત્તર પ્રદેશમાં કાંશી રામના કામદાર યુનિયન (બામસેફ)ના કારણે દલિતોનું પોતાનું નેતૃત્ત્વ ઊભું થયું. તે પછી હવે દલિતો માટે દલિત નેતાઓ જ બોલતા થયા હતા.